補史十忠詩 江西制置司都統密公侑
作者：劉壎
朝代：宋

paragraphs: 臣有置身義，豈計官崇卑。
偏將知死忠，不曰天下奇。
漢節既披靡，失位趨江西。
閫帳駐臨汝，招徠樂其歸。
雪寒南浦愁，羽檄蘄濟師。
一將奮風虎，鼓行亟飈馳。
踰嶺疾戰苦，裹瘡呼健兒。
坐縛膝不屈，伏鑕甘如飴。
小臣禆校耳，職也宜死綏。
廬州大將在，白首豎降旗。